《游李将军梅园呈同游张廖童三子》
明代·黄佐

丹云出秋郭，萧晨恣游冶。凉飙动天末，紫翠满平野。

驾言税梅园，水竹自幽雅。方舟散鹥鹭，通川入桐槚。

兴乘虚籁发，目送惊湍泻。云飞答流讽，川咏避挥斝。

盘纡极展眺，尘悰倏潇洒。微茫高屿外，隐映暮霞赭。

营欢恨晷速，顾景不能舍。今日乃何日，胜引得陶写。

达士谢溟涬，浮荣譬风灺。文案苦缠纠，况复役车马。

缅怀区中人，亮志良已寡。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。